20 'ధన'వంతుల నగరాల సరసన స్థానం
- డబ్బున్నవారు అధికంగాఉన్న నగరం హాంకాంగ్‌
- సంపన్నుల స్వర్గధామం అమెరికా
                న్యూఢిల్లీ: ఒకవైపు పేదరికం ఛాయలు పెరిగిపోతున్నా.. హైదరాబాద్‌ పేరుకు తగ్గట్లుగానే 'భాగ్య'నగరంగా ఎదుగుతోంది. గత దశాబ్ద కాలంలో ఆసియా పసిఫిక్‌ ప్రాంతంలో భాగ్యవంతుల సంఖ్య అధికంగా వృద్ధి చెందుతున్న 20 నగరాల సరసన హైదరాబాద్‌ కూడా చోటు సంపాదించుకున్నట్లు 'న్యూ వరల్డ్‌ వెల్త్‌' తన నివేదికలో పేర్కొంది. 2014 డిసెంబరుతో ముగిసిన దశాబ్ద కాలానికి ఈ నివేదికను తయారు చేశారు. ఈ జాబితాలో మన దేశం నుంచి మొత్తం ఏడు నగరాలకు చోటు దక్కింది. దేశ ఆర్థిక రాజధాని ముంబయి, రాజధాని న్యూ ఢిల్లీతో పాటు పుణె, బెంగళూరు, చెన్నై, కోల్‌కతా నగరాలలో ధనవంతుల సంఖ్య బాగా వృద్ధి చెందుతున్నట్లు నివేదిక తేల్చింది. వియత్నాం లోని 'హో చి మిన్హ్‌ ' నగరం ఈ నివేదికలో అగ్ర స్థానంలో నిలిచింది. ఒక మిలియన్‌ లేదా అంతకన్నా ఎక్కువ అమెరికన్‌ డాలర్ల నికర ఆస్తులు కలిగిన వారిని మిలియనీర్లుగా .. పది మిలియన్‌ డాలర్లు లేదా అంతకన్నా ఎక్కువ సంపద కలిగిన వారిని మల్టీ మిలియనీర్లుగా (అతి భాగ్యవంతులుగా) పరిగణనలోకి తీసుకుంటూ సంస్థ 'వేగంగా అభివృద్ధి చెందుతున్న భాగ్యవంతుల నగరాలు' అనే నివేదికను రూపొందించింది. ఈ నివేదికలోని ఇతర ప్రధాన అంశాలు..
- పుణె నగరంలో అతిభాగ్యవంతులు సంఖ్య బాగా పెరిగింది. 2004లో వీరి సంఖ్య కేవలం 60గా ఉంది. దశాబ్ద కాలంలోనే ఈ సంఖ్య 317 రెట్ల మేర పెరిగి 250కి చేరుకుంది.
- ఇదే కాలంలో హైదరాబాద్‌లో అతి భాగ్యవంతుల సంఖ్య 60 నుంచి 510కి ఎగబాకింది.
- ముంబయిలో అత్యధికంగా 2,690 మంది అతిభాగ్యవంతులు ఉన్నారు. ఇక్కడి వీరి సంఖ్య బాగా వేగంగా వృద్ధి చెందుతోంది.
- బెంగళూరులో వీరి సంఖ్య 140 నుంచి 440కి పెరిగింది.
- ఢిల్లీలో వీరి సంఖ్య 430 నుంచి 1350కి, చెన్నైలో 130 నుంచి 390కి, కోల్‌కతాలో 210 నుంచి 570కి పెరిగిందని నివేదిక వివరించింది.
- దేశాల వారీగా భాగ్యవంతుల వివరాలు చూస్తే రష్యా, బ్రెజిల్‌, చైనా, భారత్‌, ఇండోనేషియా మరియు వియత్నాం ముందంజలో ఉన్నాయి. ఈ దేశాలు 200% వృద్ధితో ముందు వరసలో నిలిచాయి.
- అతి భాగ్యవంతులకు అమెరికా స్వర్గధామంగా ఉంది. ఇక్కడ వీరి సంఖ్య 1,83,500గా నమోదు అయింది. తదుపరి స్థానాల్ని చైనా (26,600), జర్మనీలు తీసుకున్నాయి (25,400). భారత్‌ ఈ జాబితాలో 8వ స్థానంలో ఉంది.
- ధనికులు ఎక్కువగా నివసిస్తున్న నగరాలలో హాంకాంగ్‌ ముందుస్థానంలో ఉంది. ఆ తరువాతి స్థానాలలో న్యూయార్క్‌, లండన్‌లు నిలిచాయి ఈ జాబితాలో మన దేశం నుంచి ఒక్క ముంబయి నగరం మాత్రమే స్థానం సంపాదించుకోగలిగింది.
మీ స్నేహితులకు రికమెండ్ చెయ్యండి